ET Euroopa Liidu Teataja C 115/69

Regioonide Komitee resolutsioon teemal “Euroopa Komisjoni tööprogramm” ja “Regioonide Komitee prioriteedid 2006. aastaks”

(2006/C 115/15)

Regioonide Komitee,

VÕTTES ARVESSE Euroopa Komisjoni 2005. aasta tööprogrammi pealkirjaga “Euroopa võimaluste ärakasutamine” (KOM(2005) 531 lõplik);

VÕTTES ARVESSE strateegilisi eesmärke aastateks 2005–2009 (KOM(2005) 12 lõplik);

VÕTTES ARVESSE kuue eesistujariigi mitmeaastast strateegilist programmi aastateks 2004–2006;

VÕTTES ARVESSE komisjoni teatist pealkirjaga “Komisjoni panus järelemõtlemisperioodiks ja kauemakski: demokraatia, dialoogi ja diskussiooni D-kava” (KOM(2005) 494 lõplik);

VÕTTES ARVESSE Euroopa Komisjoni ja Regioonide Komitee koostöö korralduse protokolli (DI CdR 82/2001 rev. 2);

VÕTTES ARVESSE Regioonide Komitee resolutsiooni Lissaboni strateegia taaskäivitamise kohta (CdR 518/2004);

VÕTTES ARVESSE Regioonide Komitee resolutsiooni 2007–2013 aastate finantsperspektiivi tuleviku kohta (CdR 203/2005);

NING ARVESTADES JÄRGMIST:

Euroopa Liidu meetmete rakendamine kuulub suuremalt osalt kohalike ja piirkondlike omavalitsuste vastutusalasse;

piirkondlikud ja kohalikud omavalitsused aitavad määratleda Euroopa Liidu prioriteete, mis tugevdab Euroopa Liidu poliitika demokraatlikku õiguspärasust;

Regioonide Komitee määrab oma prioriteedid järgmisteks neljaks aastaks kindlaks 2006. aasta veebruaris seoses komitee neljanda ametiaja (2006–2010) algusega;

võttis 16.–17. novembril 2005 toimunud 62. täiskogu istungil (17. novembri istung) vastu järgmise resolutsiooni:

Regioonide Komitee,

FINANTSPERSPEKTIIVID

peab hädavajalikuks võtta Suurbritannia eesistumise ajal vastu ambitsioonikas finantsperspektiiv, et võimaldada Euroopa Liidul täita oma ülesandeid ja suurendada kodanike heakskiitu ELi tegevusele eesmärgiga pöörduda reformide teele, tagada ühise ühtekuuluvus- ja põllumajanduspoliitika kaudu loodav Euroopa lisaväärtus ning luua alus tõeliselt ühenduse tasandil toimivale teadus- ja uuendustegevuse poliitikale;

JÄRELEMÕTLEMISPERIOOD

kinnitab oma toetust põhiseaduse lepingu edenemisele, kuna leping tagaks parema Euroopa valitsemistava tänu arvestatavale paranemisele, mis lepinguga kaasneks Euroopa Liidu toimimise, lihtsuse ja läbipaistvuse osas võrreldes kehtivate asutamislepingutega;

soovitab komisjonil lähtuda oma tegevuskava ettepanekust, mis soodustab järelemõtlemisperioodil Euroopa linnades ja piirkondades peetavat, subsidiaarsuse põhimõtet järgivat detsentraliseeritud arutelu Euroopa Liidu otstarbe, liidu loodava lisaväärtuse ning liidu põhiväärtuste ja poliitilise tegevuse üle;

kutsub Euroopa Komisjoni üles arendama seoses D-kava elluviimisega, kuid samuti oma tulevase teavitus- ja kommunikatsioonipoliitika raames, ambitsioonikat, sihikindlat ja eelkõige detsentraliseeritud lähenemisviisi, et saavutada kodanike heakskiit Euroopa projektile;

on selles kontekstis valmis täitma oma kohustusi, tehes koostööd piirkondlike ja kohalike omavalitsuste võimuorganite ning piirkondliku ja kohaliku ajakirjandusega, mis kujutab endast ühte olulisemat teabevahendajat suhtluses kodanikega; taotleb seetõttu komiteele eraldatavate finantsvahendite suurendamist, et võimaldada komiteel anda tõhus panus järelemõtlemisperioodi aruteludesse;

EUROOPA HEA VALITSEMISTAVA

tervitab Euroopa Komisjoni seisukohta, mille kohaselt Euroopa Liit võib saavutada oma eesmärgid ainuüksi siis, kui liidu institutsioonid, riikliku, piirkondliku ja kohaliku tasandi võimuorganid ning ka kodanikud ise annavad kõik üheskoos oma panuse; soovib, et kõnealuse ühenduse poliitikate väljatöötamise ja ellurakendamise protsessis tehtava koostöö väljundiks oleksid eelkõige:

— analüüs kolmepoolsete konventsioonide ja lepingute võimaliku panuse kohta Lissaboni strateegia taaskäivitamisele;

— kohalike ja piirkondlike omavalitsustega konsulteerimise süstematiseerimine Euroopa õigusaktide väljatöötamise varases järgus sõltumatult põhiseaduse lepingu ratifitseerimise protsessist;

— Euroopa Komisjoni tähtsamate algatuste mõjude analüüsi uute meetodite süstematiseerimise jätkamine ja selle kaasamine mõjude analüüsi meetodisse;

— riiklikesse õigusloome lihtsustamise tegevuskavadesse piirkondi käsitleva peatüki lisamine;

— erilise tähtsuse omistamine ühenduse õigusaktide ülevõtmisele siseriiklikku õigusse ning nende mõjule kohalikku ja piirkondlikku omavalitsust käsitlevatele õigusaktidele;

tervitab komisjoni kavandatavat konsultatsiooni- ja seaduste tagajärgede hindamise protsessi tõhustamist parema seadusloome eesmärgi raames. Ühise kaubanduspoliitika võimalike mõjude taustal piirkondadele ja kohalikele omavalitsustele kutsutakse komisjoni üles konsulteerima Regioonide Komiteega ühise kaubanduspoliitika algatuste osas, eriti soovituste väljatöötamisel Euroopa Komisjonile antava mandaadi jaoks rahvusvaheliste kaubanduslepingute läbirääkimisteks;

sellest tulenevalt kutsub Euroopa Komisjoni üles edendama Regioonide Komitee senisest aktiivsemat rolli ühenduse õigusaktide ettevalmistamisel, kasutades selleks ühenduse tulevasi poliitikaid puudutavaid perspektiivarvamusi, mis keskenduvad kohalikele ja piirkondlikele omavalitsustele avaldatavale mõjule, ning aruandeid teatavate direktiivide kohaliku ja piirkondliku mõju kohta;

rõhutab seoses kodifitseerimiseks tehtavate jõupingutuste ja komisjoni esitatud õigusaktide ettepanekute redigeerimisega, et “parem õigusloome” ei pruugi tingimata tähendada “vähemamahulist õigusloomet”; kui komisjon võtab õigusakti ettepaneku tagasi, peab sellega kaasnema õigusakti ettepaneku Euroopa lisaväärtuse hindamine;

HEAOLU

taaskinnitab oma veendumust, et kõigile Lissaboni strateegia kolmele tugisambale — majandusele, sotsiaalvaldkonnale ja keskkonnale — tuleb omistada võrdset tähtsust;

kutsub Euroopa Komisjoni üles arvestama kohalike ja piirkondlike omavalitsuste olulist osa majanduskasvu ja tööhõive suurendamisel ELis majanduskasvu ja töökohtade loomise komplekssete suuniste läbivaatamise ja elluviimise protsessi kontekstis;

on seisukohal, et ühtekuuluvus ja konkurentsivõime on kaks teineteist vastastikku tugevdavat eesmärki, mis peavad käima käsikäes; piirkondade ja valdade võimaluste ja kapitali senisest parema ärakasutamise tulemusena võib tõusta asjaomase piirkonna konkurentsivõime, mis oleks positiivne panus ühtekuuluvuse ja territoriaalse tasakaalu eesmärkidesse; komitee toetab seisukohta, et konkurentsivõime sõltub siseturu heast toimimisest, ja rõhutab vajadust pöörata erilist tähelepanu piirialadele;

peab vajalikuks kohandada liikmesriikides loodud struktuure Lissaboni strateegia juhtimiseks, et võimaldada struktuurifondide ja Lissaboni strateegia rahastamisvahendite senisest otsesemat ja tihedamat teineteisega ühendamist;

nõustub täielikult Euroopa Komisjoni seisukohaga, mille kohaselt üleilmastumine on tõsiasi, mida peame aktsepteerima, kui soovime taaskäivitada dünaamilist majanduskasvu ja luua Euroopas kvaliteetseid töökohti; sellega seoses tuleb erilist rõhku asetada üleilmastumisest tulenevate struktuuriliste ümberkorralduste prognoosimisele ja toetusmeetmetele;

kutsub Euroopa Komisjoni tungivalt üles jätkama tõkete kõrvaldamist kodanike liikuvuselt ning julgustama kodanikke kasutama ära võimalusi kogu ELi piires, kuna see on dünaamilise majanduse jaoks äärmiselt oluline;

on arvamusel, et haridusel ja koolitusel on etendada võtmeroll Lissaboni eesmärkide saavutamisel ja Euroopa kõigi kodanike kaasamise tagamisel teadmustepõhisesse ühiskonda; sellega seoses väljendab komitee rahulolu selle üle, et komisjoni prioriteetide hulka kuuluvad kvalifikatsioonide vastastikune tunnustamine, inimeste liikuvus ja investeeringud ettevõtluskultuuri;

omistab suurt tähtsust piirkondlikult ja sotsiaalselt tasakaalustatud infoühiskonna edendamisele, mis tagab kõigile kodanikele digitaalse ajastu elu ja tööülesannetega toimetulekuks vajalikud teadmised ja oskused; Regioonide Komitee on edendanud ja edendab edaspidigi e-teenuste ja e-halduse arendamist kohalikul ja piirkondlikul tasandil ning rõhutab, et kohalikul ja piirkondlikul tasandil rakendatavad meetmed võimaldavad jõuda kõige tõhusamalt konkreetsete tulemusteni;

jagab Euroopa Komisjoni seisukohta, et tuleb luua üleeuroopaline võrgustik, tuginedes majanduskasvu algatusele ja tagades oluliste täiendavate ressursside eraldamise, millega kaasneksid uued meetmed võrgustike toimimise ja kooskõlastatuse parandamiseks;

on arvamusel, et üleeuroopalistel transpordi-, telekommunikatsiooni- ja energeetikavõrgustikel on keskne roll kõigi Euroopa majandusvõimaluste ärakasutamisel, laienenud Euroopa Liidu eri osade ühendamisel ja territoriaalse ühtekuuluvuse suurendamisel;

SOLIDAARSUS

toetab püüdlusi keskendada jõupingutused struktuurifondide uuele põlvkonnale kohase planeerimise elluviimisele, ent tuletab antud kontekstis meelde haldus- ja finantstagajärgi, mis tekiks kohalikele ja piirkondlikele omavalitsustele üksmeele jätkuva puudumise tõttu finantsperspektiivi suhtes;

jälgib eriti tähelepanelikult “Euroopa territoriaalse koostöö” eesmärgi elluviimist, sealhulgas abikõlblike sihtalade kindlaksmääramise ja haldusmenetluste lihtsustamise küsimusi ning meetmete vastavust Euroopa strateegilistele suunistele;

soovitab tungivalt, et struktuurifondidest rahastatavad tulevased programmid hõlmaksid selliseid aspekte nagu linnade taaselustamine, sotsiaalsed probleemid, eluasemega seotud erimeetmed, majanduslikud ümberkorraldused ja ühistransport — kõik loetletud aspektid on probleemid, mis kipuvad kuhjuma linnapiirkondades; sellegipoolest tunnistab kõigi Euroopa piirkondade tähtsust ning linna- ja maaelu tasakaalu tagamise olulisust edasistes programmides;

kutsub liikmesriike ning nende kohalikke ja piirkondlikke omavalitsusi üles kasutama sihipäraselt Euroopa Regionaalarengu Fondi vahendeid nende piirkondade abistamiseks, kus esineb linnavägivalda; kutsub komisjoni üles tagama, et tulevastes struktuurifondides säilitatakse algatus URBAN ja selle eesmärgid;

toetab otsustavalt uue Euroopa territoriaalse koostöö rühmituse õigusinstrumendi loodavat lisandväärtust, mille eesmärk on kohalike ja piirkondlike omavalitsuste vaheliste koostööalgatuste käivitamine, ja tuletab meelde, et oluline on vältida liigseid järelevalvemenetlusi kõnealuste rühmituste loomise faasis; komitee juures moodustati kohalikus ja piirkondlikus koostöös osalejatest koosnev vaatlusrühm, kelle ülesanne on määruse vastuvõtmismenetluse ja esimeste rühmituste käivitamise jälgimine;

kinnitab veel kord multifunktsionaalse põllumajanduse säilitamise vajadust kõigis Euroopa piirkondades, kuna maapiirkonnad moodustavad 90 % ühenduse pindalast, ning väljendab heameelt ühise põllumajanduspoliitika reformimise üle seni reformimata sektorites; sellega seoses tuletab meelde, et tuleb ära kasutada reformidega avanev võimalus otsida nii selliseid uusi looduslikult ebasoodsate tingimuste hüvitusvahendeid, mis mõjutavad põllumajandustootjaid kõige tõhusamalt, kui ka vahendeid suurte maa-alade harimise ja üldisemalt nende majandusarengu edendamiseks;

peab hädavajalikuks jätkata tööd üldhuviteenuste valdkonnas, mis on piirkondlike ja kohalike omavalitsuste jaoks strateegilise tähtsusega; rõhutab eriti vajadust ühenduse horisontaalse ja mitmeid valdkondi hõlmava viiteraamistiku järele, mille alusel saaks kindlaks määrata üldhuviteenustele konkurentsieeskirjade osas tehtavate möönduste ulatuse; selle taustal arutab komitee 2006. aastal erilise huviga teatist sotsiaalvaldkonnaga seotud üldhuviteenuste kohta;

meenutab, et demograafilised muutused on Euroopa kohalike ja piirkondlike omavalitsuste jaoks nii poliitiliseks, majanduslikuks kui sotsiaalseks väljakutseks; kõnealused muutused peaksid ergutama tegutsemisele kõigis avaliku elu valdkondades, kuna sellisteks muutusteks valmisolekust sõltub meie ühiskondade jätkusuutlikkus; kutsub seega komisjoni üles võtma 2006. aastal tarvitusele praktilisi meetmeid vastuseks demograafiliste muutuste rohelisele raamatule;

tunneb heameelt komisjoni tehtud algatuste üle uue tervishoiu- ja tööohutusalase strateegia väljatöötamiseks, mis annab Euroopa Liidule võimaluse määratleda kõnealuse valdkonna jaoks senisest sidusam raamistik; pöörab erilist tähelepanu vajadusele tagada, et piirkondlikud ja kohalikud omavalitsused osaleksid aktiivselt strateegia koostamises, eelkõige tervisenäitajate ja tulevaste võrdlevate hindamiste üle otsustamises;

rõhutab võrdsete võimaluste suurt tähendust, mille tagamisel on kohalikel ja piirkondlikel omavalitsustel etendada võtmeroll, eriti kui võtta arvesse nende suurt osatähtsust tööandjana ning nende vastutust kaupade tarnija ja teenuste osutajana; sellega seoses ootab komitee huviga Euroopa Komisjoni koostatavat teatist soolise võrdõiguslikkuse kohta;

väljendab heameelt ettepaneku üle kuulutada 2008. aasta kultuuridevahelise dialoogi aastaks ning kinnitab veelkord, et Regioonide Komitee arvates on kultuurilise ja keelelise mitmekesisuse austamine üks olulisi põhimõtteid, millele Euroopa integreerimisprotsess on rajatud ja mille eesmärk ei ole erinevuste kaotamine või ühesuguste identiteetide loomine, vaid Euroopa rahvaste vahelise koostöö suurendamine ja teineteise mõistmise parandamine;

jagab Euroopa Komisjoni seisukohta, mille kohaselt on võitlus kliimamuutuste vastu tuleviku üks peamisi väljakutseid, millega toimetulekuks tuleb kasutusele võtta terve kogum erinevat laadi meetmeid, mis tuginevad kõigi valitsemistasandite vahelisele koostööle ning ühistegevusele erasektori, tervishoiusektori, kodanikuühenduste ja haridusvaldkonna huvirühmade ning energiatõhususega tegelevate organisatsioonidega;

nõuab Euroopa Komisjonilt suurema arvu energiatarnijatele ja energiajaotussektorile suunatud meetmete kaasamist tegevuskavva ning teeb ettepaneku soodustada majanduslikult energiatõhusust tõstvaid meetmeid — sealhulgas taastuvenergia kasutamist toetavaid meetmeid — ja lubada riigiabi andmist nende meetmete toetamiseks, mis soodustavad keskkonnaalast uuendustegevust ja suurendavad energiatõhusat tootmist; sel viisil edendatakse uuendustegevust, tõstetakse Euroopa konkurentsivõimet ning tagatakse jätkusuutlik ja kindel energiavarustus;

rõhutab vajadust luua dünaamiline, säästval arengul põhinev merendussektor ning nõuab, et Euroopa Liidu uus poliitika tunnustaks täielikult kohalike ja piirkondlike omavalitsuste antavat panust mereressursside majandamisse ja et see panus kajastuks selles uues poliitikas;

JULGEOLEK

toetab Haagi programmis järgmisteks viieks aastaks seatud kümne prioriteedi elluviimist, millest nähtub soov ja valmidus tugevdada vabadusel, turvalisusel ja õigusel rajanevat ala, ning kutsub Euroopa Komisjoni üles koostama kohalikele ja piirkondlikele omavalitsustele suunatud tegevuskava, mis võimaldab kohaliku ja piirkondliku mõõtme senisest paremat kaasamist ühenduse tegevusse;

toetab Euroopa Komisjoni pühendumist organiseeritud kuritegevuse ja terrorismi vastasele võitlusele ning tuletab meelde tehtud ettepanekut rajada liikmesriikide kohalike ja piirkondlike omavalitsuste esindajatest koosnev linnaalade turvalisuse Euroopa vaatluskeskus, mis kasutaks kõnealuste esindajate edastatavat teavet poliitikate väljatöötamise, teadusuuringute edendamise ja kooskõlastamise, turvalisusega seotud andmete kogumise, korraldamise ja tootmise kohta, sealhulgas näidete ja heade tavade levitamise ning piirkondlike ja kohalike partnerluste loomise kaudu;

kordab soovitust kasutada struktuurifonde vabadusel, turvalisusel ja õigusel rajaneva ala saavutamiseks vajalike meetmete toetamiseks ja arendamiseks ning kutsub Euroopa Komisjoni uue finantsperspektiivi raames rakendama asjaomased suunised kolmanda ühtekuuluvuse aruande vaimus;

on arvamusel, et transpordisüsteemide ohutus on nii transpordiettevõtete ja peamiste sidusrühmade kui ka omavalitusasutuste ja reisijate üks peamisi soove, ning et hiljuti Londonis ja Madridis toime pandud terroriaktid meenutavad valusalt, et on vaja pöörata senisest rohkem tähelepanu transpordisüsteemide ohutusele ELis;

kutsub Euroopa Komisjoni üles kavandama ja rakendama piiriüleseid tegevusi, mis eeldavad piirialade aktiivset osalust, ning parandama loodava solidaarsusfondi kooskõlastatust struktuurifondidega ning soovitab parandada ühenduse kodanikukaitse mehhanismi kooskõlastatust, rajades kõigile riskialadele piirkondlikud kodanikukaitsekeskused, mille ülesandeks oleks andmete kogumine ning varajase hoiatuse süsteemi loomine ja seire;

EUROOPA ÜLEILMSES KOOSTÖÖS

kohustub edaspidigi pühenduma kultuuridevahelisele poliitilisele dialoogile, milles osalevad nii liikmesriikide kui praeguste ja võimalike tulevaste kandidaatriikide kohalike ja piirkondlike omavalitsuste esindajad; soovib seoses sellega kahepoolse nõuandekomitee loomist Türgiga ja nõuab veelkord Euroopa Komisjonilt võimalikult peatset operatiivse lahenduse esitamist, et kõrvaldada Horvaatia ja Lääne-Balkani riikidega kahepoolsete nõuandekomiteede loomisel üles kerkinud takistus, mis tekkis vastava õigusliku aluse puudumise tõttu stabiliseerimis- ja assotsiatsioonilepingus;

julgustab Euroopa Komisjoni edendama ja toetama tihedas koostöös kohalike ja piirkondlike omavalitsuste ning kodanikuühiskonnaga teabekampaaniaid Euroopa Liidu laienemisprotsessi kohta kohalikul ja piirkondlikul tasandil nii liikmesriikides kui ka praegustes ja võimalikes tulevastes kandidaatriikides;

väljendab oma toetust naaberriikide poliitika tugevdamisele uute tegevuskavade abil; kutsub Euroopa Komisjoni võtma kõnealustes tegevuskavades arvesse piiriülese ja piirkondadevahelise koostöö panust ning nõuab, et komitee kaasataks tegevuskavade väljatöötamisse, elluviimisse ja hindamisse;

kinnitab oma pühendumist Euroopa-Vahemere partnerluse tugevdamisele ja nõuab seoses sellega veelkord kohalike ja piirkondlike omavalitsuste osaluse ja kaasamise suurendamist soodustavate meetmete tarvituselevõtmist ning kutsub üles algatama Euroopa-Vahemere institutsioonide raames uus foorum, mille ülesandeks oleks ühelt poolt territoriaalse ja detsentraliseeritud koostöö edendamine ning teiselt poolt kõnealuse partnerluse soodustamine ja kogu Vahemere piirkonnale suunatud tööprogrammide koostamine;

väljendab kahetsust selle üle, et tänase päevani ei tunnustata laialdaselt Euroopa kohalike ja piirkondlike omavalitsuste panust Euroopa arengupoliitikasse, ja seetõttu soovitab, et arutletaks uuesti detsentraliseeritud koostöö osatähtsuse üle, tunnistades seejuures seda, et lisaks teistele asjaomastele osapooltele on ka kohalikel ja piirkondlikel omavalitsustel oskusteavet ja kogemusi, millest võiks olla kasu globaalsel lähenemisel üleilmsele vaesusevastasele võitlusele ja ÜRO aastatuhande arengueesmärkide saavutamisele suunatud tegevuses;

teeb Regioonide Komitee presidendile ülesandeks esitada käesolev resolutsioon Euroopa Komisjonile, Euroopa Parlamendile, nõukogule ning eesistujariikidele Austriale ja Soomele.